**Proces - verbal**

**al ședinței extraordinare a Consiliului Județean Vrancea**

**din data de 2 martie 2023**

În data de 2 martie 2023, la sediul Consiliului Județean Vrancea din Focșani, b-dul Dimitrie Cantemir nr. 1, a avut loc ședința extraordinară a Consiliului Județean Vrancea convocată prin Dispoziția președintelui consiliului județean nr.135 din 24.02.2023.

Cu îndeplinirea procedurilor legale în materie, lucrările ședinței au fost conduse de președintele Consiliului Județean Vrancea, domnul Cătălin Toma, care a precizat că ședința se desfășoară prin platforma online de videoconferință/teleconferință Zoom, caracterul public al acesteia fiind asigurat prin publicarea pe site a minutei, imediat dupa ședință, și prin transmiterea dezbaterilor online.

Cvorumul necesar pentru ca ședința să fie legal constituită a fost întrunit, prezenți fiind 31 de aleși județeni din care - 30 de consilieri județeni din 31 de consilieri județeni în funcție, plus președintele consiliului județean. Absent motivat a fost domnul consilier județean Onia Cristian.

În conformitate cu prevederile legale, președintele consiliului județean a dat cuvântul secretarului general al județului pentru a supune spre aprobare procesul-verbal al ședinței extraordinare din data de 16 februarie 2023.

**Fiind supus votului plenului consiliului județean, procesul-verbal a fost aprobat în unanimitate, fără observații.**

**Președintele Consiliului Județean Vrancea, domnul Cătălin Toma,**  a precizat că depunerea spre finanțare a proiectului „Campus profesional integrat, liceal și universitar județul Vrancea“ se face după o anumită procedură stabilită de finanțator, fiind necesar a se aproba atât documentația tehnico-economică și indicatorii tehnico-economici, cât și acordul de parteneriat.

**S-a trecut la prezentarea proiectelor de hotărâri înscrise pe ordinea de zi a ședinței:**

1. “Aprobarea documentației tehnico-economice (faza Studiu de Fezabilitate) și a indicatorilor tehnico-economici pentru obiectivul de investiții “Campus profesional integrat, liceal și universitar județul Vrancea“.

2. „Aprobarea acordului de parteneriat pentru implementarea proiectului „Campus profesional integrat, liceal și universitar”, județul Vrancea „.

3. „Aprobarea depunerii proiectului „Campus profesional integrat, liceal și universitar județul Vrancea" și a cheltuielilor legate de proiect”.

**Fiind supusă votului plenului consiliului județean, ordinea de zi a fost aprobată în unanimitate. (31 de voturi ”pentru”)**

Președintele consiliului județean a menționat că au fost îndeplinite toate procedurile impuse de Codul Administrativ, proiectele de hotărâri înscrise pe ordinea de zi fiind însoțite de rapoartele compartimentelor de specialitate și de avizele comisiilor de specialitate, care au fost transmise prin posta electronică. Totodată, a reamintit consilierilor județeni că, în situația în care se află în conflict de interese, aceștia au obligaţia să nu participe la adoptarea proiectului de hotărâre în cauză și să anunţe acest fapt la începutul şedinţei pentru a se consemna în procesul-verbal.

**Ulterior, s-a trecut la dezbaterea proiectelor de hotărâri.**

**La punctul 1** proiectul privind “Aprobarea documentației tehnico-economice (faza Studiu de Fezabilitate) și a indicatorilor tehnico-economici pentru obiectivul de investiții “Campus profesional integrat, liceal și universitar județul Vrancea“.

**Domnul consilier județean Micu Ioan** a precizat că Grupul PSD al consilierilor județeni va vota proiectele de hotărâri înscrise pe ordinea de zi, dar a atras atenția că studiul de fezabilitate a fost întocmit de o firmă înființată în anul 2019 și care are doar 2 angajați.

**Fiind supus votului, proiectul de hotărâre a fost adoptat în unanimitate.** (31 voturi ”*pentru*”)

**La punctul 2** proiectul privind „Aprobarea acordului de parteneriat pentru implementarea proiectului „Campus profesional integrat, liceal și universitar”, județul Vrancea „.

**Fiind supus votului, proiectul de hotărâre a fost adoptat în unanimitate.** (31 voturi ”*pentru*”)

**La punctul 3** proiectul privind „Aprobarea depunerii proiectului „Campus profesional integrat, liceal și universitar județul Vrancea" și a cheltuielilor legate de proiect”.

**Domnul consilier județean Lepădatu Mihăița** a sesizat o mică eroare de calcul în bugetul de activități al proiectului și în sursele de finanțare menționate în fișa de proiect și a solicitat modificarea acestora.

Secretariatul tehnic a operat modificările semnalate de domnul consilier județean in d ocumentele menționate de acesta.

**Fiind supus votului, proiectul de hotărâre a fost adoptat în unanimitate.** (31 voturi ”*pentru*”)

Epuizându-se punctele înscrise pe ordinea de zi, președintele consiliului județean a declarat închise lucrările ședinței extraordinare a Consiliului Județean Vrancea din 2 martie 2023.

**Președintele**

**Consiliului Județean Vrancea**

**Cătălin TOMA**

**Secretar general al județului**

**Raluca Dan**